সরকার কর্তৃক চলচ্চিত্র সংসদগুলোকে নিবন্ধিত ও নিয়ন্ত্রণ করার উদ্যোগ নেওয়ার কারণে দ্বিতীয় পর্যায়ে নতুন করে চলচ্চিত্র সংসদ গঠনের মাত্রা কমে যায়। তা সত্ত্বেও অনেকগুলো চলচ্চিত্র সংসদ দেশে গঠিত হয়েছে। চলচ্চিত্র প্রদর্শনী, চলচ্চিত্রবিষয়ক সেমিনার, কর্মশালা, অ্যাপ্রিসিয়েশন কোর্স প্রভৃতি যজ্ঞের আয়োজন করেছে সংসদগুলো। অনিয়মিতভাবে হলেও চলচ্চিত্র সংক্রান্ত পত্র-পত্রিকা প্রকাশিত হয়েছে। চলচ্চিত্রকলার নানা দিক নিয়ে পূর্ণাঙ্গ গ্রন্থ রচিত ও প্রকাশিত হয়েছে। এ-অঞ্চলে চলচ্চিত্রশিল্পের শুরু ও বিকাশের ওপর জোর দিয়ে ইতিহাসধর্মী আলোচনা করা হয়েছে কোনো-কোনো গ্রন্থে। এই পথ ধরে চলচ্চিত্র-সমালোচক, গ্রন্থপ্রণেতা ও চলচ্চিত্রবিদ্যার শিক্ষকের সংখ্যা বেড়েছে। কেউ কেউ চলচ্চিত্রবিদ্যার ওপর উচ্চতর গবেষণাও করেছেন দেশে-বিদেশে। কেউ আবার চলচ্চিত্র-সমালোচকদের আন্তর্জাতিক ফেডারেটিভ বডি FIPRESCI-এর সঙ্গে যোগাযোগ স্থাপন করে IFCAB তথা ‘ইন্টারন্যাশনাল ফিল্ম ক্রিটিক অ্যাসোসিয়েশন অব বাংলাদেশ’ গঠন করেছেন ১৯৯৪ সালে। এঁদের বেশির ভাগই কোনো-না-কোনো চলচ্চিত্র সংসদের সঙ্গে জড়িত। বাংলাদেশ ফিল্ম আর্কাইভ, বাংলাদেশ সেন্সর বোর্ড, সংস্কৃতি ও তথ্য মন্ত্রণালয়ের চলচ্চিত্র সংক্রান্ত বিভিন্ন কমিটিতে (চিত্রনাট্য বাছাই কমিটি, অনুদান কমিটি প্রভৃতি) চলচ্চিত্রসংসদের-কর্মীদের মধ্যে কেউ কেউ সদস্য হিসেবে কাজ করেছেন এবং এখনো করছেন। একেও একটি অর্জন বলে ধরে নেওয়া যায়। অর্জনের দিক থেকে দেখলে এঁদেরকে বাংলাদেশে চলমান চলচ্চিত্র সংসদ আন্দোলনের ফসল হিসেবেই চিহ্নিত করতে হবে।